Apartheid-leiers was naïef, sê Giliomee | Maroela Media
Apartheid-leiers was naïef, sê Giliomee
Een van die grootste swakhede van die onderhandelingsproses tussen die destydse NP-regering en die ANC was dat die NP oor geen mense beskik het wat grondige kennis oor die tegnieke van onderhandeling gehad het nie.
Só het prof. Hermann Giliomee, gerespekteerde historikus, gister [Dinsdag] by ’n byeenkoms van AfriForum in Pretoria gesê. Giliomee het op uitnodiging gepraat oor die foute wat tydens die vroeë jare negentig tydens die onderhandelingsproses gemaak is.
Hy het op die naïwiteit van leiers gewys wat tydens die onderhandelingsproses toegelaat het dat dit in ’n morele debat ontaard het wat hulle uiteindelik nie kon wen nie. “Die NP het geen gesaghebbendes gehad wat kennis gehad het van hervorming, grondwetlike kwessies of onderhandelings nie.
“Die NP het geen strategie gehad nie. Hulle het gedink hulle is besig om ’n tweedehandse motor te verkoop en het geglo die grondwet sal foute besleg en hulle ’n hefboom in die regering gee. Hulle het nooit besef dat die ANC nooit ’n plan gehad het om hulle as ’n volle vennoot te sien nie.
“Die fout was dat hulle toegelaat het dat dit later ’n debat oor moraliteit geword het en nie oor werklik aansprake en verantwoordelikhede nie.”
Volgens hom het die NP misluk in die onderhandelings en seine uitgestuur dat “ons net wil skik en nie veg of baklei nie”. Die NP het voorts die illusie gehad dat die ANC anders is as ander bevrydingsorganisasies in Afrika wat ook tot groot ontnugtering gelei het, meen Giliomee. “Die NP het ook nooit na ander maniere van magsdeling gekyk nie,” het hy gesê.
Hy het ook na die goeie en swak punte van die Afrikanerleiers, dr. Hendrik Verwoerd, John Vorster, PW Botha en FW de Klerk verwys soos vervat in sy boek, Die Laaste Afrikanerleiers.
Giliomee het ook vrae oor die toekoms van Afrikaners beantwoord en gesê hulle het ’n nuwe ideologie nodig waarin hulle weer hul eie mense kan mobiliseer, geloof in hulself kan terugkry en krag uit hul verlede kan put. Hierdie ideologie moet die eie behou en beskerm, aangesien die grondwet dit beslis nie bied nie.
Die volledige artikel sal in die Desember-uitgawe van Forum, AfriForum se tydskrif, verskyn.
Dewani-moordverhoor: Besonderhede van moord nooit bespreek nie
Video: Kirkwood-betogers in aksie
Man, hulle was nie naïef nie! Dit was voorafbeplande onderhandelinge! Net mense wat nog steeds die twak glo, is naïef!
“aangesien die grondwet dit beslis nie bied nie.” – ten spyte daarvan dat die RSA Grondwet internasionaal geprys word as een van die bestes ter wereld , bied die baie min beskerming vir minderhede, wat dit dus eintlik een van die swakstes maak. Die ironie is dat FW de klerk met die Naspers media as ondersteuning, nog steeds probeer om Afrikaners te oortuig dat hulle geen ander keuse het as om maar net in te val by die huidige verloop van sake en dat die grondwet die eenigste basis is om die toekoms op te bou. Dit beteken dat Afrikaners… Lees meer »
Geen naïwiteit nie. Dit sal ek nooit glo nie.
Eerder dat hulle doelgerig onderhandel het vir terme wat hulself persoonlik die beste uitkoms gee. Die “easy way out” met geen inagneming van die bittere tragiese nagevolge wat dit op die res van die Wit volk gaan hê nie.
Ek het so pas Gilomee se boek oor die laaste Afrikaanse leiers gelees. ‘n Effektiewe ‘white wash’ van die afgryslike misdade van die Nasionale Party regering. Ek dink, onder andere, een van die redes vir die naiwiteit van die De Klerk et al was rassisties tot diep in die siel – hulle kon hulle nie indink dat hulle teenstanders in die ANC meer sofistikasie en slimmer planne sou kon he as wit Afrikaners nie.
Afgesien van die swakhede waarna Prof Giliomee verwys, is daar nog ‘n paar gebreke waarmee die siele wat namens ons ‘n beter toekoms moes beding het, in die donker soos verdwaalde hoenders voort gestrompel het. Gebrekkige tot geen inligting/intelligensie/vooraf kennis oor die leiers, werksaamhede, strategieë, beplanning van die ANC nie. Nog veel minder van die groot kokkedore binne die SAKP wat die rigting aangedui het en die uiteindelike “oorwinning” vir die ANC en hul bondgenote verseker het. Voeg daarby die hulp en leiding – veral op intelligensieterrein – wat deurentyd vanuit die Oosblok – veral die Russe en die DDR… Lees meer »